KOMUNIKAZZJONI TAL-KUMMISSJONI LILL-KUNSILL U LILL-PARLAMENT EWROPEW L-armi tan-nar u s-sigurtà interna tal-UE: il-ħarsien taċ-ċittadin u t-tfixkil tat-traffikar illegali /* COM/2013/0716 final */





WERREJ KOMUNIKAZZJONI MILL-KUMMISSJONI LILL-KUNSILL U L-PARLAMENT EWROPEW L-armi tan-nar u s-sigurtà interna tal-UE: il-ħarsien taċ-ċittadini u t-tfixkil tat-traffikar illegali 1........... Introduzzjoni................................................................................................................... 2 2........... Il-ħtieġa ta' azzjoni f'livell tal-UE...................................................................................... 6 3........... Il-prijorità 1: Is-salvagwardja tas-suq leċitu..................................................................... 9 3.1........ Kompitu 1: Kjarifika liema armi tan-nar huma pprojbiti u liema jirrikjedu liċenzja............ 10 3.2........ Kompitu 2: Twaqqif ta' standard tal-UE dwar l-immarkar.............................................. 10 3.3........ Kompitu 3: Simplifikazzjoni tar-regoli dwar liċenzjar ta' armi tan-nar.............................. 11 4........... Il-prijorità 2: Leċitu għal illeċitu: Jitnaqqsu d-devjazzjoni f’idejn il-kriminali...................... 12 4.1........ Kompitu 1: L-aġġornament tal-kontrolli fuq il-bejgħ u l-manifattura illegali tal-armi tan-nar 12 4.2........ Kompitu 2: Prevenzjoni ta' serq u telf............................................................................ 13 4.3........ Kompitu 3: Pressjoni ta' azzjoni esterna u l-proċess ta’ tkabbir biex jitnaqqas it-theddid ta’ devjazzjoni minn pajjiżi terzi.............................................................................................................................. 13 4.4........ Kompitu 4: Promozzjoni tal-qerda bħala l-mezz preferut tar-rimi ta’ eċċess ta’ armi tan-nar 14 5........... Il-prijorità 3: Żieda fil-pressjoni fuq swieq kriminali........................................................ 14 5.1........ Kompitu 1: Gwida għall-uffiċjali tal-infurzar tal-liġi......................................................... 14 5.2........ Kompitu 2: Il-kooperazzjoni transfruntiera biex jitwaqqfu l-pussess illegali u ċ-ċirkolazzjoni tal-armi tan-nar 15 5.3........ Kompitu 3: Kooperazzjoni tal-bini għat-traċċar tal-armi tan-nar li jintużaw mill-kriminali. 15 5.4........ Kompitu 4: Tisħiħ tad-deterrenti kontra l-abbuż tal-armi tan-nar..................................... 16 6........... Il-prijorità 4: Il-bini ta’ stampa ta’ intelligence aħjar........................................................ 16 6.1........ Kompitu 1: Il-ġbir ta' dejta aktar preċiża u komprensiva dwar il-kriminalità relatata mal-armi tan-nar fl-UE u globalment.................................................................................................................... 16 6.2........ Kompitu 2: L-immirar għat-taħriġ fl-infurzar tal-liġi fejn hija l-aktar meħtieġa................... 17 7........... Konklużjoni.................................................................................................................. 18 ANNESS 1: Il-prijoritajiet u kompiti........................................................................................... 19 ANNESS 2: Statistics................................................................................................................. 20 KOMUNIKAZZJONI TAL-KUMMISSJONI LILL-KUNSILL U LILL-PARLAMENT EWROPEW L-armi tan-nar u s-sigurtà interna tal-UE: il-ħarsien taċ-ċittadin u t-tfixkil tat-traffikar illegali 1. Introduzzjoni L-armi tan-nar għandhom użi ċivili responsabbli u legali, u l-fabbrikazzjoni tagħhom, il-bejgħ u x-xiri huma parti tas-suq intern tal-UE[1]. L-armi tan-nar f’idejn ħżiena, madankollu, jista’ jkollhom konsegwenzi diżastrużi fuq iċ-ċittadini u l-komunitajiet. Għad hemm wisq vittmi ta’ vjolenza relatata mal-armi tan-nar fl-UE[2]. Fl-ewwel deċennju tas-Seklu 21 kien hemm aktar minn 10 000 vittma ta' qtil jew omiċidju, maqtula bl-armi tan-nar, fit-28 Stat Membru tal-UE,[3] u kull sena jsiru aktar minn 4 000 suwiċidju bl-armi tan-nar[4]. Bħala medja, isiru 0,24 omiċidju u 0,9 is-suwiċidju b'armi tan-nar għal kull 100 000 popolazzjoni fis-sena fl-UE[5]. Il-preżenza ta’ armi tan-nar qawwija u spiss miżmuma illegalment b’mod partikolari f’żoni urbani deprivati jistgħu joħolqu sens ta’ insigurtà fost iċ-ċittadini. Il-persuni armati responsabbli għal sparar tal-waħx f’dawn l-aħħar snin, fl-iskejjel ta’ Tuusula (2007) u Kauhajoki (2008), u f’Cumbria (2010) u Alphen aan den Rijn (2011), kienu adulti mentalment instabbli u minkejja dan ġew liċenzjati biex jippossjedu arma tan-nar. F’Winnenden (2009) adolexxenti uża pistola li kienet maħżuna b'mod mhux sigur fil-kamra tas-sodda tal-ġenituri tiegħu. Fl-attakki f’Liège fl-2011, il-persuna armata użat arsenal personali kbir inklużi armi militari u oġġetti ta' kollezzjoni li kienet xtrat u kkonvertiet. Dawn l-inċidenti speċifiċi biss ħallew 61 persuna mejta, inkluż 19 minnhom tfal[6]. L-armi tan-nar miżmuma b'mod illegali, sadanittant, ta’ spiss qed jiġu użati biex jisforzaw u biex jintimidaw vittmi ta’ kriminalità organizzata. L-importazzjoni illegali u l-bejgħ ta’ dawn l-armamenti, kif ukoll il-produzzjoni tagħhom, jipprovdu negozju lukrattiv għall-3 600 grupp ta’ kriminalità organizzata fl-UE.[7] It-terroristi u l-estremisti użaw armi tan-nar sabiex inisslu biża’ u biex joqtlu: sebgħa mietu fl-attakki ta’ Toulouse u ta' Montauban fl-2012, u tnejn fl-inċident tal-ajruport ta' Frankfurt fl-2011[8]. Hemm madwar 80 miljun arma tan-nar ċivili miżmuma legalment fl-UE. Filwaqt li ma hemm l-ebda statistika preċiża, il-ħafna armi tan-nar fiċ-ċirkolazzjoni b’mod illegali huma ħafna drabi r-riżultat ta’ serq jew devjazzjoni mill-ħajja leġittima tagħhom, li jiġu importati minn pajjiżi terzi u l-konverżjoni ta’ oġġetti oħra f’armi tan-nar. Kważi nofs miljun arma tan-nar mitlufa jew misruqa fl-UE jibqgħu mhux misjuba, li fil-parti l-kbira tagħhom huma armi tan-nar ċivili, skont is-sistema ta’ Informazzjoni ta’ Schengen[9]. Fi Stat Membru wieħed, Franza, l-awtoritajiet irrapportaw żieda ta’ 40 % fis-sekwestri ta’ armi ċivili u armi militari misruqa bejn l-2010 u l-2011[10]. L-ammonti kbar ta’ armi qawwija ta' grad militari min-nofs id-disgħinijiet 'l hawn waslu fl-UE mill-Balkani tal-Punent u dak li qabel kien il-Blokk Sovjetiku,[11] ta’ spiss traffikati fi kwantitajiet żgħar u moħbija f’vetturi bħal kowċis għal distanzi twal biex jevitaw li jinqabdu[12]. It-taqlib reċenti fl-Afrika ta’ Fuq u fil-Lvant Nofsani jġib ir-riskju li l-armi militari misruqa jew żejda jaslu fis-swieq Ewropej kriminali fuq l-istess rotot. L-armi tan-nar, il-partijiet u l-komponenti huma wkoll, sa ċertu punt, mibjugħa fuq l-internet u jitwasslu permezz ta’ ordnijiet bil-posta, jew servizzi ta’ tqassim express. L-awtoritajiet tal-infurzar tal-liġi tal-UE huma mħassba li l-armi tan-nar li ġew diżattivati qegħdin jiġu riattivati illegalment u mibjugħa għal skopijiet kriminali, li oġġetti bħal sistemi ta’ pistoli ta' allarm, armi tal-arja u blank-firers qed jinbidlu f'armi tan-nar letali illegali, u li l-kriminali jistgħu dalwaqt jisfruttaw teknoloġiji tal-istampar 3D biex jimmuntaw armi magħmula d-dar jew komponenti li jintużaw biex jiġu riattivati l-armi. Ħarsa ġenerali lejn xi r-rotot tat-traffikar li ġew rappurtati minn esperti tal-armi tan-nar fl-Istati Membri hija preżentata hawn taħt Ir-rotot tat-traffikar Ewropej tal-armi tan-nar kif ġew rappurtati mill-grupp ta’ esperti[13] L-użu ħażin tal-armi tan-nar[14], kemm jekk armi ċivili bi sjieda legali kif ukoll armi militari li ġew miksuba jew manifatturati b'mod illegali, huwa theddida serja għas-sigurtà tal-UE kemm minn perspettiva interna kif ukoll dik esterna[15]. Din il-Komunikazzjoni tipproponi politika integrata biex tiġi indirizzata din it-theddida, permezz ta’ leġiżlazzjoni, azzjoni operattiva, taħriġ u finanzjament tal-UE. Filwaqt li tibni fuq il-passi diġà meħuda fuq livell internazzjonali, tal-UE u nazzjonali, hija tiffoka fuq erba’ prijoritajiet (ara l-Anness 1 li jelenka l-azzjonijiet kollha proposti). (1) Is-salvagwardja tas-suq leċitu għal armi tan-nar ċivili permezz ta’ standards ġodda tal-UE dwar liema armi tan-nar jistgħu jinbiegħu għal użu ċivili, kif l-armi tan-nar għandhom jiġu mmarkati, u kif jingħataw liċenzji lil persuni li jixtiequ jkollhom u jużaw armi tan-nar. (2) Tnaqqis tad-diverżjoni tal-armi tan-nar f’idejn il-kriminali permezz tal-iżvilupp ta’ standands effettivi dwar ħażna sigura tal-armi tan-nar ċivili u dwar kif għandhom jiġu deattivati armi tan-nar ċivili u militari, u sforzi akbar biex jitnaqqas it-traffikar illeċitu tal-armi tan-nar (ċivili jew militari) minn barra l-UE. (3) Żieda fil-pressjoni fuq is-swieq kriminali permezz ta’ kooperazzjoni transfruntiera aħjar bejn il-pulizija, il-gwardji doganali u tal-fruntiera u billi jiġi studjat il-bżonn għal regoli komuni tal-UE dwar liema reati marbuta mal-armi tan-nar għandhom jiġu kkriminalizzati u liema livell ta’ sanzjonijiet kriminali għandu jkun impost mill-Istati Membri. (4) Bini ta' intelligence aħjar billi tinġabar u tinqasam aktar informazzjoni dwar ir-reati bl-armi kriminali, u billi jkun hemm taħriġ immirat għal uffiċjali tal-infurzar tal-liġi. Dawn il-prijoritajiet jibnu fuq diskussjonijiet mal-awtoritajiet li jinfurzaw il-liġi, il-fehmiet tal-vittmi ta’ vjolenza bl-armi, NGOs u bejjiegħa u manifatturi awtorizzati u l-utenti, kif ukoll ir-reazzjonijiet għal konsultazzjoni pubblika mwettqa mill-Kummissjoni f’Marzu-Ġunju 2013[16]. Din il-Komunikazzjoni twieġeb għas-sejħa mill-Parlament Ewropew għal aktar azzjoni biex jiġu identifikati l-vulnerabbiltajiet fiċ-ċiklu tal-ħajja tal-armi tan-nar, biex ikunu salvagwardjati l-produzzjoni legali, il-bejgħ u l-pussess tal-armi tan-nar, biex jiġu mfixkla l-ktajjen tal-provvista kriminali u bħala deterrent għal użu illeċitu[17]. Din tikkomplementa l-azzjonijiet tal-UE f’oqsma ewlenin oħra, inkluż il-ġlieda kontra l-kriminalità organizzata u t-terroriżmu, u l-istrateġija tal-2005 tal-UE dwar l-akkumulazzjoni u t-traffikar illeċitu ta’ armi żgħar u armi ħfief u l-munizzjon tagħhom[18]. Il-Kummissjoni se twettaq analiżi aktar profonda biex tikseb fehim aħjar tal-problemi stabbiliti f’din il-Komunikazzjoni, u l-kawżi tagħhom. Hija se tikkonsulta lill-partijiet interessati, inkluż il-Parlament Ewropew, l-Istati Membri, il-manifatturi legali u federazzjonijiet ta’ utenti ta’ armi tan-nar ċivili bil-ħsieb li tippreżenta proposti leġiżlattivi ġodda jekk ikun meħtieġ fl-2015 fuq il-bażi ta’ valutazzjoni tal-impatt[19]. 2. Il-ħtieġa favur l-azzjoni f'livell tal-UE F’dawn l-aħħar 10 snin, l-UE ħadet għadd ta’ passi biex tindirizza t-theddida għas-sigurtà li l-armi tan-nar jippreżentaw għas-sigurtà interna tal-UE. Din is-sena l-UE kkonkludiet (fil-limitu tal-kompetenza tagħha) il-Protokoll tan-NU dwar l-Armi tan-Nar[20] li se jsaħħaħ il-kontrolli fuq it-trasferiment ta’ pistoli u armi żgħar oħra, ’il barra minn jew fl-UE. Fuq livell globali, huwa ttamat li t-Trattat dwar il-Kummerċ fl-Armi[21] li ġie adottat dan l-aħħar iservi ta' pass importanti għall-kontroll fil-kummerċ tal-armi. It-Trattat jobbliga l-Partijiet tal-Istat biex jevalwaw l-esportazzjonijiet kollha bil-ħsieb li jinqered il-kummerċ illeċitu fl-armi u għalhekk biex jikkontribwixxi għall-paċi u s-sigurtà u biex jipprevjeni vjolazzjonijiet serji umanitarji internazzjonali jew tal-liġi internazzjonali dwar id-drittijiet tal-bniedem. Dawn il-ftehimiet internazzjonali, għalkemm essenzjali, jirrappreżentaw l-ewwel pass lejn rispons kompletament effettiv. L-UE għalhekk fittxet approċċ bilanċjat biex tirregola ċ-ċirkolazzjoni legali ta' armi tan-nar ċivili (jiġifieri mhux militari) fis-suq intern, biex b’hekk tfixkel iċ-ċirkolazzjoni u l-użu illegali tal-armi tan-nar ċivili, u għal standards dwar it-trasferiment u s-senserija ta’ armi militari konvenzjonali. F’termini ta’ leġiżlazzjoni, id-Direttiva dwar l-Armi tan-Nar (id-Direttiva tal-Kunsill 91/477/KEE kif emendata bid-Direttiva 2008/51/KE) staBbilixxiet ir-regoli għall-akkwist u l-pussess ta’ armi mhux militari u ħolqot ‘Pass Ewropew tal-Armi tan-Nar” għal kaċċaturi liċenzjati, dawk li jisparaw bħala sport, kollezzjonisti u negozjanti li jivvjaġġaw fl-UE. Permezz tar-Regolament Nru 258/2012 ("ir-Regolament dwar l-Armi tan-Nar”), l-UE teħtieġ l-awtorizzazzjoni għal esportazzjonijiet ta’ armi tan-nar li m’humiex militari lejn pajjiżi barra l-UE b’konformità mal-Protokoll tan-NU dwar l-Armi tan-Nar. Mill-1998, bil-Politika Estera u ta’ Sigurtà Komuni, l-UE żammet Kodiċi ta’ Kondotta għall-Esportazzjonijiet tal-Armi, li ġie sostitwit fl-2008 b’Pożizzjoni Komuni, inkluż lista komuni ta’ armi militari u standards minimi li jiggwidaw il-politiki nazzjonali ta’ liċenzjar[22]. Id-Direttiva 2009/43/KE għandha l-għan li tissimplifika proċeduri ta’ liċenzjar għat-trasferiment ta’ dawn l-armi fl-UE[23]. Standards minimi huma wkoll fis-seħħ fuq is-senserija ta’ armi konvenzjonali bejn pajjiżi terzi li ssir fit-territorju ta’ Stat Membru[24]. Bħala unjoni doganali, l-UE f’dawn l-aħħar snin żviluppat qafas komuni li jikkonsisti minn kriterji tar-riskju u sistemi tal-IT għall-immaniġġar tar-riskji relatati mal-moviment ta’ oġġetti li jaqsmu l-fruntiera esterna tal-UE bħala parti tal-katina tal-provvista kummerċjali. Il-Kummissjoni reċentement enfasizzat l-isfidi fil-ġestjoni tar-riskji affaċċati mill-awtoritajiet doganali tal-UE, u għamlet diversi proposti għat-titjib tal-kapaċitajiet doganali inkluż użu aħjar ta’ informazzjoni, sorsi tad-dejta u għodod oħra u proċeduri biex jiġu identifikati r-riskji u jiġu analizzati l-movimenti tal-katina kummerċjali tal-provvista.[25] Fuq livell operattiv l-UE stabbilixxiet il-grupp Ewropew ta' Esperti tal-Armi tan-Nar sabiex jippromwovi l-iskambju tat-tagħrif u l-kooperazzjoni[26] u fl-2010 adottat pjan ta’ azzjoni biex jiffaċilita r-rintraċċar u l-kooperazzjoni kontra t-traffikar tal-armi tan-nar[27]. L-Istati Membri u l-Kummissjoni, fuq il-bażi tal-Valutazzjoni ta' Theddid tal-Kriminaltà Serja u Organizzata tal-tal-2013 tal-Europol, għamlu t-tfixkil tal-manifattura illeċita u t-traffikar tal-armi tan-nar waħda mid-disa' prijoritajiet tal-infurzar tal-liġi tal-UE għal 2014-17[28]. F’termini ta’ azzjoni esterna, fl-2005 l-UE adottat strateġija biex tikkumbatti l-akkumulazzjoni u t-traffikar illeċitu ta’ armi żgħar u ħfief u l-munizzjon tagħhom. L-istrateġija tistabbilixxi tliet il-prinċipji li jirfdu l-azzjoni tal-UE fil-qasam tal-armamenti ħfief u ta’ kalibru żgħir — il-prevenzjoni, il-kooperazzjoni mal-imsieħba u l-appoġġ lejn il-multilateraliżmu. Dan jikkumplimenta u jikkontribwixxi għall-implimentazzjoni tal-Programm ta’ Azzjoni tan-NU dwar il-Kummerċ Illegali fl-Armi ż-Żgħar u l-Armamenti Ħfief u l-Istrument Internazzjonali dwar it-Traċċar[29] billi jiġu kkombinati l-istrumenti u l-politiki kollha disponibbli għall-UE biex jiġu indirizzati l-aspetti kollha tal-kwistjoni tal-armi tan-nar. Total ta’ madwar EUR 21 miljun minn diversi linji tal-baġit tal-UE ġew allokati bejn l-2011 u l-2013 għall-appoġġ ta’ diżarmament, demobilizzazzjoni u riintegrazzjoni u sabiex jiġi miġġieled it-traffikar illeċitu f’armi tan-nar u armi żgħar u armamenti ħfief madwar id-dinja. Pereżempju, l-UE qed tappoġġa attivitajiet ta' sigurtà fiżika u ġestjoni tal-ħażniet fil-Libja u r-reġjun usa’[30], iċ-Ċentru ta’ skambju ta’ informazzjoni tal-Ewropa tax-Xlokk u tal-Lvant għall-kontroll tal-armi ħfief u ta’ kalibru żgħir, ċentri reġjonali għal kontroll tal-armi tan-nar fl-Amerika Ċentrali (CASAC) u l-Afrika (RECSA), is-segretarjat tal-OSKE, l-Uffiċċju tan-Nazzjonijiet Uniti għall-Affarijiet tad-Diżarmament, bosta organizzazzjonijiet tas-soċjetà ċivili[31] u s-Sistema ta’ rintraċċar tal-armi tan-nar tal-Interpol (ara hawn taħt). Il-Kummissjoni permezz tas-Servizz Ewropew ta’ Azzjoni Esterna żviluppat proposta[32] għall-Istrument ta’ Stabbiltà li jkopri l-perjodu 2014-2020 li taħtu aktar finanzjament għall-ġlieda kontra t-traffikar tal-armi tan-nar jista' jiġi dirett lejn pajjiżi msieħba, supplimentati b’assistenza mill-infurzar tal-liġi tal-Istati Membri. Il-pajjiżi kandidati għall-adeżjoni mal-UE, sadanittant, huma meħtieġa biex jallinjaw il-leġiżlazzjoni nazzjonali mal-istrumenti eżistenti[33] dwar l-esportazzjoni, is-senserija, l-akkwist, il-pussess u t-traffikar tal-armi. Madankollu, kif juru l-eżempji u l-istatistika msemmija hawn fuq, hemm bżonn ta’ aktar azzjoni. Skont l-esperti tal-armi tan-nar, differenzi fil-leġiżlazzjoni nazzjonali dwar l-armi tan-nar huma sfruttati minn kriminali, li jżidu r-riskju ta’ ċirkolazzjoni illegali bejn il-fruntieri[34]. Dan isejjaħ għal approssimazzjoni tal-leġislazzjoni tal-armi tan-nar nazzjonali. Nuqqas ta’ statistika soda u intelligence madwar l-UE ittellef mill-effettività ta' reazzjonijiet politiċi u operattivi, u tikkontribwixxi għall-fatt li armi tan-nar jiġu deklassifikati fir-rigward ta’ reati serji oħra, minkejja r-rikonoxximent tal-armi tan-nar bħala faċilitaturi prinċipali għal reati bħat-traffikar tad-drogi. L-aħħar operazzjonijiet doganali konġunti li ffukaw fuq l-armi tan-nar saru fl-2006[35], u ma kienx hemm il-possibbiltà li jsiru sekwestri minħabba nuqqas ta’ ħjiel investigattivi u għarfien preċiż ta’ rotot tat-traffikar tal-armi tan-nar. L-azzjoni fil-livell tal-UE tista’ tgħin biex tinbena dik il-bażi ta’ intelligence u statistika biex jindirizzaw id-distakki fl-għarfien u jinformaw id-djalogu bejn l-Istati Membri dwar l-aħjar prattiċi. L-UE għandha tħares ukoll lejn x’jista’ jsir biex tfixkel il-kummerċ illegali fl-armi tan-nar b’mod aktar dirett. Iċ-ċiklu tal-ħajja ta’ arma jibda bil-manifattura tagħha u jintemm meta tinqered. F'kull stadju ta' intervent tal-bejgħ, pussess, kummerċ, ħażna u diżattivazzjoni l-arma hija suxxettibbli għal devjazzjoni f’idejn il-kriminali. Azzjoni aktar b’saħħitha mmirati lejn l-aktar żoni vulnerabbli fiċ-ċiklu tal-arma tan-nar, mill-fażi produttiva għall-qerda, tiffaċilita kemm il-kummerċ legali fis-suq intern kif ukoll il-kooperazzjoni fl-infurzar tal-liġi fl-identifikazzjoni u t-tfixkil tal-gruppi kriminali organizzati, li hija prijorità għall-Istrateġija tas-Sigurtà Interna tal-UE u ċ-'ċiklu ta’ politika' għall-ġlieda kontra l-kriminalità serja u organizzata[36]. 3. Il-prijorità 1: Is-salvagwardja tas-suq leċitu għal armi tan-nar ċivili Kontrolli konsistenti dwar l-armi tan-nar fis-suq intern jipprovdu ċertezza legali għal produtturi u s-sidien ta’ armi tan-nar, kif ukoll jiffaċilitaw il-kooperazzjoni tal-pulizija transfruntiera fl-isforzi biex iħarbtu l-attivitajiet kriminali. Madankollu, għad fadal diverġenzi konsiderevoli fl-applikazzjoni nazzjonali dwar liema regoli tal-armi tan-nar huma awtorizzati, dwar il-proċeduri għal marki identifikabbli b’mod ċar u għal-liċenzjar għall-kummerċ u l-pussess ta’ arma. 3.1. Kompitu 1: Kjarifika liema armi tan-nar huma pprojbiti u liema jirrikjedu liċenzja Id-Direttiva dwar l-Armi tan-Nar tirrikonoxxi li ċerti armi tan-nar bħal armi awtomatiċi (elenkati fil-Kategorija A) huma tant perikolużi u għandhom tant użu leġittimu ċivili negliġibbli, li ma għandhomx jitħallew jintużaw għal użu ċivili[37] L-UE tirrikjedi li tipi oħra ta’ armi (Kategorija B) bħal xkubetti u armi semiawtomatiċi, li huma meqjusa bħala inqas perikolużi, jistgħu jintużaw minn kaċċaturi u sportivi soġġetti għal awtorizzazzjoni. Armi tan-nar oħra b'riskju aktar baxx (Kategorija C) bħal armi tan-nar twal b’tir wieħed huma suġġetti għal rekwiżiti inqas ibsin — bħal dikjarazzjoni lill-awtoritajiet ta’ fejn l-arma hija miżmuma — jew l-ebda restrizzjoni (Kategorija D) għal arma tan-nar twal b’tir wieħed b’kanen lixxi, pereżempju. Dawn huma rekwiżiti minimi u l-Istati Membri jistgħu jagħżlu li japplikaw standards aktar stretti. Il-Kummissjoni, billi bniet fuq il-valutazzjoni riċenti tagħha dwar l-ambitu għas-simplifikazzjoni ta' dawn ir-regoli[38], fejn ġie konkluż li ma għandhiex tipproponi tnaqqis fin-numru ta’ kategoriji, hija bdiet tirrevedi din il-kwistjoni f’kuntest usa’ inkluż il-potenzjal għat-tnaqqis tal-kummerċ illeċitu bejn l-Istati Membri li japplikaw regoli differenti, u għall-faċilitazzjoni ta' kooperazzjoni fl-infurzar tal-liġi transfruntiera. Bħala t-tieni pass, il-Kummissjoni se tiżen fuq livell tekniku l-valur ta’ ċerti tipi ta’ armi tan-nar li huma permessi bħalissa għal użu ċivili, bħal armi semi-awtomatiċi, kontra r-riskji ta’ sigurtà, u tikkunsidra jekk ikunx aktar xieraq li dawn l-armi jiġu ristretti aktar. It-tielet, il-Kummissjoni se tivvaluta l-ħtieġa li tmur lil hinn mill-ambitu kurrenti tad-Direttiva tal-Armi tan-Nar u biex tindirizza, fid-dawl tal-esperjenzi tal-Istati Membri, il-bżonn ta' regolament għall-bejgħ u l-pussess ta’ oġġetti bħalma huma pistoli bl-arja, repliki, armi antiki u armi diżattivati li jistgħu faċilment jiġu kkonvertiti fi jew użati bħala armi tan-nar[39]. Fl-istess ħin il-Kummissjoni se tipproponi linji gwida komuni dwar l-istandards ta’ diżattivazzjoni sabiex tiżgura li l-armi tan-nar diżattivati jsiru inoperabbli b’mod irriversibbli. Minħabba li arma tan-nar tista’ biss tagħmel il-ħsara bil-munizzjon, il-Kummissjoni se teżamina modi kif tipprevjeni l-akkwist u l-użu ħażin ta’ munizzjon mill-kriminali, pereżempju permezz ta’ marki u impożizzjoni ta' limiti fuq l-ammont massimu ta’ munizzjon għal armi tat-tip ċivili legali. Fl-aħħar nett, il-Kummissjoni se tikkunsidra modi kif tipprovdi aktar ċertezza legali għall-operaturi ekonomiċi u tal-infurzar tal-liġi billi tiddefinixxi u tiċċara fil-liġi tal-UE termini relatati mal-armi tan-nar tekniċi varji fil-glossarju eżistenti prodott mill-Grupp ta' Esperti tal-Armi tan-Nar Ewropew, pereżempju f’dak li għandu x’jaqsam ma’ sistemi ta’ diżattivazzjoni u l-immarkar. 3.2. Kompitu 2: Twaqqif ta' standard tal-UE dwar l-immarkar Armi tan-nar imqiegħda fis-suq tal-UE iġorru marki differenti li jikkonsistu f’simboli u/jew numri li huma magħfusa jew inċiżi fil-punt tal-produzzzjoni, l-importazzjoni jew il-bejgħ[40]. Il-marki huma maħsuba l-ewwel nett sabiex tkun żgurata l-konformità tal-prodott ma’ rekwiżiti ta’ kwalità u ta’ sikurezza eżistenti u, it-tieni nett, sabiex jippermettu arma tan-nar biex tiġi rikonoxxuta u traċċata f’każ li hija tiġi mitlufa, misruqa jew użata ħażin jew trasferita illegalment. Id-Direttiva dwar l-Armi tan-Nar tinkludi dispożizzjonijiet bażiċi għar-rikonoxximent u t-traċċar. L-Istati Membri huma meħtieġa li jiżguraw l-immarkar tal-komponenti kollha essenzjali tal-arma tan-nar, iżda jistgħu jiddeterminaw il-proċeduri tal-immarkar fuq livell nazzjonali inkluż il-kwalità u kwistjonijiet ta’ sikurezza. Ġew identifikati ħafna problemi b’armi illegali u r-rekwiżiti ta’ mmarkar. Il-marki jistgħu jitħassru jew jiġu mbagħbsa. Hemm ukoll evidenza li arma tan-nar diżattivata tista' tkun immuntata bl-użu ta' partijiet mhux immarkati, li mbagħad isir diffiċli jew impossibbli li tiġi rintraċċata. L-awtoritajiet tal-infurzar tal-liġi jirrapportaw li investigaturi fuq ix-xena tad-delitt huma aktar probabbli li jirkupraw munizzjon u skrataċ użati, li huma ġeneralment mhux immarkati, milli l-arma nfisha. Għalhekk il-Kummissjoni se tinvestiga, b’konsultazzjoni mal-industrija u l-Kummissjoni Internazzjonali Permanenti għall-Ittestjar tal-Armi tan-Nar (magħrufa bħala C.I.P.)[41], il-fattibbiltà ta’ immarkar standard tal-UE għall-armi kollha, ċivili u militari, komponenti essenzjali tagħhom, munizzjon u l-ippakkjar tal-munizzjoni sabiex jiġi minimizzat ir-riskju li l-marki jiġu mittiefsa. Hija se jkollha l-għan li tiżviluppa mas-sħab internazzjonali standard globali għal marka li tibni fuq l-Istrument Internazzjonali dwar it-Traċċar, li ġie ntlaħaq qbil dwaru mill-Istati Membri kollha tan-NU f’Diċembru 2005[42]. 3.3. Kompitu 3: Simplifikazzjoni tar-regoli għal-liċenzjar tal-armi tan-nar Huwa fl-interess kemm tas-sigurtà taċ-ċittadin kif ukoll tal-funzjonament bla xkiel tas-suq intern li jkun hemm approċċ konsistenti għal awtorizzazzjonijiet għal negozjanti tal-armi tan-nar[43], kif ukoll sensara u s-sidien madwar l-UE. Id-Direttiva dwar l-Armi tan-Nar tirreferi għat-termini mhux definiti “liċenzji” u “awtorizzazzjoni” (għall-Kategorija B armi tan-nar), “permessi” (fir-rigward tal-Kategoriji C u D), u l-ħtieġa ta’ “dikjarazzjoni” (Kategorija C) jew “reġistrazzjoni” (rigward sensara). Il-kriminal jista’ jfittex li jakkwista armi tan-nar fejn il-proċeduri nazzjonali huma meqjusa bħala aktar flessibbli. Il-Kummissjoni se tikkunsidra li tindirizza l-lakuni potenzjali fid-definizzjonijiet. Hija se tivvaluta wkoll, b’kollaborazzjoni mill-qrib mal-assoċjazzjonijiet Ewropej tal-manifatturi u s-sidien tal-armi tan-nar, il-benefiċċji tal-obbligu ta' kontrolli mediċi kif ukoll verifiki tar-rekords kriminali bħala kundizzjoni għal xiri legali u s-sjieda ta’ kwalunkwe arma tan-nar, u liċenzji limitat fiż-żmien suġġetti għal tiġdid ta’ liċenzji, li diġà hija l-prattika attwali f’ħafna Stati Membri b’mod simili għal liċenzji tas-sewqan. Jista’ wkoll ikun hemm valur fl-adottar ta' aktar standards komuni tal-UE fuq l-għanijiet leġittimi għas-sjieda jew l-użu ta’ arma tan-nar u dwar meta liċenzja għandha tiġi miċħuda. Filwaqt li d-Direttiva tal-Armi tan-Nar diġà tistabbilixxi r-regoli li jikkonċernaw ir-reġistrazzjoni u l-awtorizzazzjoni għas-sidien u n-negozjanti, ir-reġistrazzjoni ta’ sensara titħalla għad-diskrezzjoni nazzjonali, u awtorizzazzjoni minn qabel ta’ tranżazzjonijiet ta’ senserija hija meħtieġa biss għal tranżazzjonijiet bejn pajjiżi terzi. Dan jista’ jirriżulta li attivitajiet illegali jispiċċaw isiru fl-Istati Membri fejn ir-Regolament huwa inqas intrużiv[44]. Is-senserija illeċita, li hija ferm lukrattiva u rarament regolata madwar id-dinja, hija potenzjalment faċilitatur ewlieni tat-traffikar tal-armi fl-UE[45]: fi Stat Membru wieħed (ir-Renju Unit) mill-2007 kien hemm 15-il prosekuzzjoni b’suċċess ta’ senserija ta' armi illeċiti[46]. Għalhekk, il-Kummissjoni se tikkunsidra l-ħtieġa għal reġistrazzjoni obbligatorja u l-iskrining ta’ sensara. Id-Direttiva dwar l-Armi tan-Nar tobbliga lill-bejjiegħa li jirrapportaw lill-pulizija t-telfien jew is-serq ta’ arma tan-nar, il-partijiet tagħha jew il-munizzjon u biex iżommu rekords aġġornati dwar t-tipi, kwantitajiet, l-oriġini u l-post fejn tkun tinsab arma tan-nar. Sabiex jiġu ffaċilitati aktar l-ittraċċar ta’ armi tan-nar mitlufa, misruqa jew użati ħażin, il-Kummissjoni se tikkunsidra jekk rekwiżit simili għandux ikun applikat għal kull persuna li titlob liċenzja għall-bejgħ, ix-xiri jew li tqiegħed l-armi tan-nar għad-dispożizzjoni tal-oħrajn. 4. Il-prijorità 2: Leċitu għal illeċitu: Tnaqqis tad-devjazzjoni tal-armi tan-nar f’idejn il-kriminali Il-kriminali se jippruvaw isibu modi kif jevitaw anke l-aktar kontrolli stretti fuq is-suq leċitu tal-armi, u valutazzjonijiet tat-theddid riċenti (ara l-mappa fit-Taqsima 1 hawn fuq) ġibdet l-attenzjoni fuq il-fluss ta’ armi illegali li joriġinaw f’żoni ta’ kunflitt fil-viċinanzi tal-Ewropa u l-potenzjali ta’ abbuż ta' fieri tal-armi, ta’ bejgħ onlajn u tat-teknoloġija tal-ipprintjar 3D tal-armi. L-UE jeħtiġilha tkun kapaċi li tidentifika l-vulnerabbiltajiet potenzjali fis-suq fejn l-armi tan-nar huma prodotti għal skopijiet kriminali jew fejn l-armi tan-nar prodotti għal użu ċivili jew militari jkunu ddevjati lejn swieq kriminali fil-punt il-bejgħ, l-użu jew id-diżattivazzjoni. Dawn il-vulnerabilitajiet, li se jiġu kkunsidrati fir-rapport ta’ evalwazzjoni dwar id-Direttiva tal-Armi tan-Nar skedata għall-2015. għandhom jiġu indirizzati permezz tal-implimentazzjoni korretta, kif ukoll l-aġġornament fejn meħtieġ, tad-Direttiva tal-Armi tan-Nar, permezz tal-bini ta’ kapaċità u proġetti ta’ assistenza f’pajjiżi terzi f’oqsma bħalma huma l-qerda ta’ ħażniet żejda, il-ġestjoni u s-sigurtà tal-ħażniet, u kontrolli tat-trasferiment responsabbli. 4.1. Kompitu 1: L-aġġornament tal-kontrolli fuq il-bejgħ u l-manifattura illegali tal-armi tan-nar Il-fieri tal-armi huma organizzati ta’ spiss f’bosta Stati Membri tal-UE u pajjiżi ġirien, u joħolqu opportunità biex jinkisbu armi tan-nar diżattivati, il-jisparaw skrataċ vojta, imitazzjonijiet u armi antiki, inklużi armi bil-kanna li m'humiex antiki u li huma projbiti f’xi Stati Membri. Il-Kummissjoni se tiżgura l-infurzar tal-istandards tal-UE dwar it-trasferimenti tal-armi u se taħdem mal-Istati Membri biex tiżviluppa gwida għal kif għandu jiġi limitat l-iżvijar tal-armi tan-nar illeċiti permezz ta’ fieri, u f’każijiet ta’ ksur ta’ dawn l-istandards, se tniedi proċeduri ta’ ksur. Il-kummerċ elettroniku qed jespandi b’mod mgħaġġel, u xi Stati Membri enfasizzaw id-diffikultajiet fit-teħid ta’ azzjoni ta’ infurzar tal-liġi effettiv kontra bejgħ onlajn ta’ armi. Il-Europol għandha tinvestiga bħala parti mill-valutazzjoni tat-theddid usa' in-natura u l-prevalenza ta’ dan is-suq onlajn, inkluż l-isfidi ppreżentati mill-potenzjal għall-istampar 3D ta’ armi u munizzjon. Skont il-pjan ta’ azzjoni tal-2010 tal-Kunsill, il-Europol se jiżviluppa manwal għall-ġlieda kontra t-traffikar tal-armi tan-nar ibbażat fuq l-internet.[47] Il-Kummissjoni se tappoġġa l-ħolqien ta’ timijiet tal-għassa ċibernetiċi fl-Istati Membri bħal dawk uati biex jindirizzaw it-traffikar tad-droga. Hija se tikkunsidra wkoll il-fattibbiltà u l-proporzjonalità, minn perspettiva ta’ sigurtà, ta’ projbizzjoni diretta fuq il-bejgħ u x-xiri minn fuq l-internet tal-varjetajiet kollha jew ċerti armi tan-nar, komponenti u ammunizzjoni fl-UE[48]. Minħabba tħassib espress minn għadd ta’ Stati Membri, il-Kummissjoni se tikkonsulta mal-awtoritajiet nazzjonali u l-kumpaniji tat-tbaħħir, u jibni fuq il-kollaborazzjoni eżistenti għas-sejbien tal-esplożivi, dwar kif jista’ jitnaqqas ir-riskju ta’ konsenja illegali tal-armi tan-nar permezz tas-servizzi postali. 4.2. Kompitu 2: Prevenzjoni ta' serq u telf Kontrolli tas-suq aktar b’saħħithom jistgħu jagħmlu l-armi tan-nar fil-pussess legali aktar suxxettibbli għas-serq minn kriminali. Il-Kummissjoni se tivvaluta l-ambitu għal standards minimi għas-sigurtà tal-ħażna mis-sidien fl-UE, inkluż l-għażla ta' użu obbligatorju ta’ kaxxiforti, kif inhu diġà meħtieġ bil-liġi f’ċerti Stati Membri. Il-Kummissjoni se taħdem mal-industrija tal-armi tan-nar biex tesplora soluzzjonijiet teknoloġiċi, bħal sensers bijometriċi fejn dejta personali hija maħżuna f’arma tan-nar, sabiex tiżgura li l-armi tan-nar mixtrija jistgħu jintuaw biss mis-sid legali tagħhom. Hija se twettaq analiżi dettaljata tal-benefiċċji f’termini ta’ nfiq fuq il-kwistjoni ta’ kif il-karatteristiċi ta' “pistola intelliġenti” jistgħu jsiru obbligatorji għal armi tan-nar mibjugħa legalment fl-UE. 4.3. Kompitu 3: Pressjoni ta' azzjoni esterna u l-proċess ta’ tkabbir biex jitnaqqas it-theddid ta’ devjazzjoni minn pajjiżi terzi Fid-dawl tal-aħħar stimi ta’ theddid, l-UE għandha tkompli tipprovdi assistenza lil pajjiżi ġirien u f'żoni ta’ kunflitt u ta’ wara l-kunflitti madwar id-dinja biex jiġi evitat l-iżvijar, is-serq u t-traffikar ta’ armi żgħar u armamenti ħfief permezz ta’ sistemi nazzjonali aktar robusti dwar il-kontroll tal-esportazzjoni tal-armi[49]. Skont ir-rakkomandazzjonijiet riċenti mill-Konferenza RSUE/UNDP dwar il-kontroll tal-armi[50], il-pajjiżi kandidati se jintalbu biex ifasslu u jimplimentaw strateġija dwar armi żgħar u armamenti ħfief, inkluż il-qerda jew garanzija ta' sigurtà ta’ ħażniet tal-armi u l-adozzjoni ta’ standards tal-UE fil-minimizzazzjoni tar-riskju tal-armi tan-nar. Il-Kummissjoni se tintegra kwistjonijiet tas-sigurtà fi djalogi rilevanti oħra bħal ftehimiet dwar il-viża u se tevalwa s-saħħa tal-oqfsa nazzjonali legali u l-arranġamenti għal kooperazzjoni tal-pulizija u doganali fil-ġlieda kontra t-traffikar tal-armi. L-UE se tkompli tinkludi dispożizzjonijiet dwar ir-regolament ta’ armi żgħar u armamenti ħfief fil-ftehimiet internazzjonali rilevanti kollha tagħha u tkompli tieħu azzjoni dwar l-armi żgħar u l-armamenti ħfief permezz ta’ strumenti ġeografiċi u tematiċi ta’ kooperazzjoni. L-UE, f'konformità mal-programm ta’ assistenza dwar il-kontroll tal-esportazzjoni tal-armi li ilu fis-seħħ, tħeġġeġ ukoll implimentazzjoni universali, sħiħa u effettiva dwar it-Trattat tal-Kummerċ fl-Armi, u trawwem multilateraliżmu effettiv kontra l-forniment u t-tixrid destabbilizzanti ta’ armi żgħar u armamenti ħfief u l-munizzjon tagħhom. Il-kooperazzjoni ma’ pajjiżi terzi se tkun tista’ tiġbed b’mod partikolari mill-baġit tal-Politika Estera u ta’ Sigurtà Komuni, mill-Istrument ta’ Kooperazzjoni għall-Iżvilupp, l-Istrument Ewropew tal-Viċinat, l-Istrument għall-Assistenza ta’ Qabel l-Adeżjoni u l-Istrument għall-Istabbiltà[51]. 4.4. Kompitu 4: Promozzjoni tal-qerda tal-armi bħala l-mezz preferut tar-rimi ta’ eċċess ta’ armi tan-nar Il-Kummissjoni hija konxja tad-differenzi sinifikanti fl-istandards tad-diżattivazzjoni bejn l-Istati Membri u li kien hemm rapporti ta’ omiċidju permezz ta’ armi tan-nar riattivati illegalment. Dan jista’ jkun ir-riżultat ta’ implimentazzjoni mhux adatta tad-Direttiva tal-Armi tan-Nar[52], bħal meta partijiet li kienu diżattivat skont regoli ta’ Stat Membru wieħed jiġu trasferiti fi Stat Membru ieħor li japplika standards iktar stretti. Il-Kummissjoni, fir-reviżjoni tal-gwida dwar id-diżattivazzjoni skont id-Direttiva tal-armi tan-nar, se tivvaluta l-effettività tal-istandards nazzjonali dwar id-diżattivazzjoni tal-armi ċivili u militari u tevalwa l-ħtieġa ta’ standards komuni vinkolanti legalment għall-UE kollha. Il-Kummissjoni tqis li l-qerda hija l-aktar għażla effikaċi u l-irħas metodu biex jiġu eliminati r-riskji tal-armi tan-nar. Hija se teżamina kif tista' l-aħjar tappoġġa u tippromwovi l-qerda minflok id-diżattivazzjoni. Fuq din il-bażi, l-UE se tkompli tassisti pajjiżi terzi sabiex inaqqsu l-ħażniet żejda ta’ armi żgħar u armamenti ħfief u l-munizzjon tagħhom bil-qerda u billi jtejbu l-ġestjoni adegwata u s-sigurtà tal-bqija tal-ħażniet. 5. Il-prijorità 3: Żieda fil-pressjoni fuq swieq kriminali Kooperazzjoni operattiva fil-livell tal-UE f’dawn l-aħħar snin wasslet għall-qbid ta’ armi tan-nar illegali, spiss bħala parti minn azzjoni mmirata lejn it-traffikar tad-drogi jew operazzjonijiet tal-pulizija tat-traffiku, għalkemm statistika komprensiva ma teżistix. Dokumenti foloz, falsifikati jew qarrieqa jintużaw għall-kuntrabandu tal-armi tan-nar fl-UE u l-awtoritajiet tal-investigazzjoni jeħtieġ jivverifikaw il-kontenut fiżiku ta’ konsenji li jidħlu fl-UE, kemm fil-fruntieri esterni kif ukoll fl-uffiċċju doganali tad-destinazzjoni fejn l-oġġetti huma approvati mid-dwana. Id-deċiżjoni li tingħata prijorità lill-armi tan-nar taħt iċ-ċiklu ta' politika għall-kriminalità serja u organizzata 2014-17 issa qed toffri opportunità li qatt ma kellna bħalha qabel għal azzjoni kunċertata mill-UE fuq bosta snin. 5.1. Kompitu 1: Gwida għall-uffiċjali tal-infurzar tal-liġi Dan l-isforz ġdid jeħtieġ li jiġi appoġġat minn gwida ċara għal uffiċjali tal-infurzar tal-liġi. Il-Kunsill fittex li jistandardizza l-proċeduri li jikkonċernaw investigazzjonijiet transfruntiera f’armi tan-nar li huma maqbuda jew irkuprati[53]; dawn il-linji gwida għandhom ikunu evalwati u jekk meħtieġ aġġornati. 5.2. Kompitu 2: Il-kooperazzjoni transfruntiera biex jitwaqqfu l-pussess illegali u ċ-ċirkolazzjoni tal-armi tan-nar Pjan ġenerali għal azzjoni operattiva koerenti[54] ġiet imfassla minn esperti tal-armi tan-nar u tad-dwana fl-Istati Membri u tal-Europol bħala parti miċ-ċiklu ta' politika. Dan il-pjan jinkludi: · il-ġbir koordinat u qsim ta’ informazzjoni dwar il-kriminalità rigward armi tan-nar li tinvolvi l-pulizija, il-gwardjani tal-fruntieri u l-awtoritajiet tad-dwana kemm fl-Istati Membri kif ukoll bejn il-fruntieri; · operazzjonijiet ta’ kontroll tal-pulizija biex jindirizzaw l-għejun prinċipali u r-rotot ta’ armi tan-nar illegali, inklużi l-Balkani tal-Punent u l-valutazzjoni tar-riskju ta’ traffikar tal-armi tul il-fruntiera tal-Lvant tal-UE u mill-Afrika ta’ fuq (skont il-Prijorità 2 Kompitu 3 hawn fuq); · l-inkoraġġiment ta' segwitu miftiehem relatat ma' allerti tal-armi tan-nar fit-tieni ġenerazzjoni tas-Sistema ta’ Informazzjoni ta’ Schengen biex ikun żgurat li n-numru ta’ twissijiet mhux solvuti ma jkomplix jiżdied; kif ukoll · programm ta’ operazzjonijiet doganali konġunti mal-pulizija taħt id-direzzjoni tal-Istati Membri u l-Europol u bil-parteċipazzjoni tal-Kummissjoni biex jiġi identifikat ir-riskju ta’ armi tan-nar li jiġu ttraffikati minn moviment ta’ passiġġieri minn madwar l-Istati Membri kollha. Il-Kummissjoni u l-Kunsill u l-Europol se jimmonitorjaw l-effikaċja ta’ dawn l-attivitajiet operattivi. Il-Fond għas-Sigurtà Interna tal-UE se jintuża għall-appoġġ tal-implimentazzjoni tal-azzjonijiet taħt iċ-ċiklu tal-politika 2014-17[55]. 5.3. Kompitu 3: Bini ta' kooperazzjoni għat-traċċar tal-armi tan-nar li jintużaw mill-kriminali Qasam wieħed ta’ kooperazzjoni fl-infurzar tal-liġi li jistħoqqlu jissemma' huwa x-xogħol fuq it-traċċar tal-armi tan-nar. It-traċċar huwa essenzjali għall-identifikazzjoni ta’ min hu responsabbli għal reati bl-armi tan-nar u kif akkwista l-arma tan-nar. Huwa jista’ jikxef l-istrutturi tat-traffikar tal-armi u jidentifika dawk li jwettqu r-reati, u jgħin lill-gvernijiet jimplimentaw politiki effiċjenti u mmirati dwar l-armi tan-nar. Fil-preżent mhuwiex ċar jekk l-awtoritajiet tal-Istati Membri humiex mgħammra biex jinvestigaw sistematikament l-oriġini tal-armi kollha li jirkupraw jew jikkonfiskaw; l-UE għandha tgħinhom biex jagħmlu dan, permezz ta' evalwazzjoni tal-manwal għat-traċċar eżistenti u ewalwazzjoni tal-ostakli fl-implimentazzjoni tiegħu. Il-Kummissjoni se tikkunsidra l-ħtieġa ta’ regoli li jorbtu legalment f’dan il-qasam, filwaqt li tibni fuq l-Istrument Internazzjonali dwar it-Traċċar u tal-aħjar prattiċi internazzjonali żviluppati min-Nazzjonijiet Uniti għall-Istandards Internazzjonali tal-Kontroll tal-Armi Żgħar (ISACS)[56]. Il-gwida u r-regoli dwar it-traċċar jistgħu jinkludu rekwiżit li l-informazzjoni essenzjali dwar l-armi tan-nar tittella' fuq is-Sistema ta' Ġestjoni tat-Traċċar u Rekords ta' Armi tan-Nar Illeċiti tal-INTERPOL (iARMS)[57], li tiġġenera wkoll rapporti dwar ir-riskju ta’ devjazzjoni lejn użi kriminali u tiffaċilita talbiet għall-intraċċar internazzjonali. Il-Kummissjoni se tagħmel ħilitha wkoll biex issaħħaħ il-kapaċitajiet ta’ identifikazzjoni ballistika. Il-faċilitazzjoni tal-iskambju ta’ tagħrif u l-aħjar prassi bejn l-Istati Membri tinkoraġġixxi tekniki ġodda f’dan il-qasam tal-infurzar tal-liġi biex jinfirxu aktar malajr madwar l-UE. Possibbiltà oħra tista’ tkun it-twaqqif ta’ repożitorju ċentrali online ta’ informazzjoni fattwali dwar tipi ta' armi u ballistiċi, li tinżamm mill-Europol, li tibni fuq in-Netwerk ta' Informazzjoni Ballistika u Tabella ta' Referenza tal-Armi tan-Nar eżistenti tal-INTERPOL, biex jgħin lill-pulizija u d-dwana jidentifikaw munizzjon u l-armi. 5.4. Kompitu 4: Tisħiħ tad-deterrenti kontra l-abbuż tal-armi tan-nar Individwi li jkollhom il-ħsieb li jikkommettu reati ta' armi tan-nar jista’ jkun li jaqtgħu qalbhom bit-tisħiħ ta' sanzjonijiet kriminali, iżda l-kriminalizzazzjoni tal-offiżi tvarja b’mod sinifikanti madwar l-UE: Pereżempju, f’sitt Stati Membri mhuwiex reat kriminali li wieħed jonqos milli jimmarka arma tan-nar fil-punt tal-manifattura[58]. Konsistenza akbar bejn il-liġijiet tal-Istati Membri dwar liema reati tal-armi tan-nar reati jiġu soġġetti għal sanzjonijiet kriminali u l-livell tas-sanzjonijiet jistgħu jgħinu jindirizzaw id-domanda min-naħa tas-swieq tal-kriminalità. Fuq il-bażi tal-esperjenza tal-Istati Membri, u fuq valutazzjoni ta’ jekk penali nazzjonali eżistenti tawx prova li huma “effettivi, proporzjonati u dissważivi”[59] il-Kummissjoni se teżamina l-ħtieġa għal leġiżlazzjoni tal-UE, ibbażata fuq l-Artikolu 83(1) TFUE, b’definizzjonijiet komuni ta’ reati u sanzjonijiet kriminali minimi relatati mal-armi tan-nar. Reati definiti b'mod komuni jistgħu jinkludu l-manifattura illeċita, it-traffikar, it-tbagħbis tal-marki, il-pussess illegali ta’ arma tan-nar u l-intenzjoni li wieħed iforni l-armi. 6. Il-prijorità 4: Il-bini ta’ stampa ta’ intelligence aħjar Arma tan-nar maqbuda tipprovdi evidenza ta’ użu possibbli f’reati preċedenti, iżda permezz ta’ traċċar tal-istorja tagħha wieħed jista' wkoll isolvi investigazzjonijiet f'reati relatati u organizzazzjonijiet kriminali[60]. Fil-preżent, l-irrekordjar u t-traċċar tal-armi tan-nar fl-UE huwa parzjali u mhux koordinat biżżejjed. Pereżempju, sekwestri jistgħu jiġu rreġistrati fil-bażijiet tad-dejta tad-dwana iżda mhux f'tal-pulizija, filwaqt li formati ta’ dejta u regoli ta’ aċċess għal sistemi varji tal-UE bħas-Sistema Doganali tal-Ġestjoni tar-Riskji, is-Sistema ta’ Informazzjoni Doganali u s-Sistema ta’ Informazzjoni tal-Europol mhumiex interoperabbli[61]. Il-proposti hawn taħt, flimkien ma’ gwida aħjar jew taħriġ dwar kif l-uffiċjali tal-infurzar tal-liġi jistgħu jisfruttaw bis-sħiħ sistemi tad-dejta biż-żmien u r-riżorsi disponibbli, jistgħu jagħmlu impatt reali fl-indirizzar ta’ dawn il-problemi. 6.1. Kompitu 1: Il-ġbir ta' dejta aktar preċiża u komprensiva dwar il-kriminalità relatata mal-armi tan-nar fl-UE u globalment Għodod tal-IT u s-sorsi ta’ informazzjoni eżistenti għandhom jintużaw konġuntement u b'mod intelliġenti f’livell operattiv fl-istadji rilevanti ta’ investigazzjonijiet kriminali. Dawn is-sistemi jistgħu wkoll jippermettu lill-UE biex tiżviluppa viżjoni iktar ċara globali tal-fenomenu tal-kriminalità relatata mal-armi tan-nar. Il-Kummissjoni se tikkonsulta mal-Grupp ta' Esperti Ewropew tal-Armi tan-Nar, il-punti ta' kuntatt uniku tal-Istati Membri għat-traffikar tal-armi tan-nar, ċentri nazzjonali ta’ koordinazzjoni għas-sorveljanza fuq il-fruntieri, l-awtoritajiet ġudizzjarji; l-awtoritajiet doganali, l-INTERPOL, il-programm ta’ Azzjoni tan-NU għall-punti ta’ kuntatt fl-Istati Membri u f’pajjiżi terzi u l-Kontrollur Ewropew għall-Protezzjoni tad-Dejta. L-UE għandha tiżviluppa l-pjan ta’ ġbir ta’ dejta dwar l-armi tan-nar u gwida għall-utent aħħari għall-isfruttament ta’ sinerġiji u t-titjib tal-valutazzjonijiet tal-kriminalità nazzjonali. Il-pjan se jinkludi ħames pilastri ewlenin. L-ewwel nett, l-Istati Membri jeħtieġu li jkunu kapaċi jwettqu valutazzjonijiet nazzjonali tar-riskji tal-armi tan-nar. It-twaqqif ta' sistemi ta' fajls tad-dejta kompjuterizzati dwar armi tan-nar miżmuma legalment sa tmiem l-2014 (rekwiżit tad-Direttiva tal-Armi tan-Nar[62]) għandha tgħin lill-Istati Membri f’dan ir-rigward u għandhom jiskambjaw esperjenzi għat-twaqqif ta’ dawn is-sistemi biex tiġi evitata d-duplikazzjoni tal-isforzi. It-tieni, l-armi tan-nar kollha maqbuda jew irkuprati għandhom jiġu rreġistrati mill-esperti nazzjonali tal-armi tan-nar f’biżżejjed dettall tekniku li jippermetti t-traċċar u l-identifikazzjoni tat-tendenzi. Din l-informazzjoni għandhom tittella' fuq is-Sistema ta’ Informazzjoni tal-Europol. Meta d-dwana l-ewwel tinterċetta arma tan-nar li tidħol fl-UE illegalment, l-uffiċjali huma meħtieġa biex jilloggjaw l-informazzjoni bażika fis-Sistema ta’ Informazzjoni Doganali[63] qabel tagħti l-arma lill-esperti tal-armi tan-nar. L-Esperti tal-armi tan-nar għandhom jivverifikaw l-armi tan-nar kollha maqbuda ma’ bażijiet tad-dejta ta’ armi tan-nar mitlufa jew misruqa inkluż is-Sistema ta’ Informazzjoni ta’ Schengen (SIS II) u iARMS. L-applikazzjonijiet nazzjonali tal-infurzar tal-liġi għandhom jiġu aġġornati biex jippermettu l-uffiċjal tal-każ li joħloq, jaġġorna jew iħassar rekords f’tranżazzjoni waħda (jiġifieri “one-stop shop”) li jiżgura li r-reġistri huma korretti f’reġistri nazzjonali, is-SIS II u iARMS. Il-Europol, li għandha aċċess għal kull waħda mis-sistemi transfruntiera (Dwana, is-SIS II u l-iARMS, kif ukoll is-Sistema ta’ Informazzjoni tal-Europol), għandha tiġbor statistika annwali, ibbażata fuq dejta anonimizzata, fuq in-numru totali ta’ sekwestri u tirrapporta dwar kwalunkwe diskrepanza jew kwistjonijiet tal-kwalità tad-dejta. It-tielet, kwalunkwe rapport ta’ armi tan-nar mitlufa jew misruqa għandu jwassal għal twissija fis-SIS II u l-iARMS. Kull Stat Membru għandu jiżigura li l-utenti aħħarija kollha jkollhom aċċess għall-għodod tat-tfittxija attwalment disponibbli li jippermettulhom jagħmlu tiftixa waħda unika fir-reġistri nazzjonali, is-SIS II u l-iARMS, fejn ir-riżultati kollha jiġu lura fuq l-iskrin tal-utent. Ir-raba’, għal skambju ta’ informazzjoni aktar ġenerali dwar attività illeċita relatata mal-armi tan-nar l-Istati Membri għandhom jużaw netwerks sikuri disponibbli bħall-għodda SIENA tal-Europol li tippermetti lill-uffiċjali nazzjonali ta’ kollegament tal-Europol biex jgħinu f’investigazzjonijiet f’attivitajiet kriminali oħra bħalma huma t-traffikar tad-drogi fejn l-armi tan-nar huma involuti[64]. Il-ħames, fuq livell globali, il-Kummissjoni se taħdem mal-Uffiċċju tan-Nazzjonijiet Uniti dwar id-Drogi u l-Kriminalità (UNODC) biex tidentifika rotot globali tat-traffikar tal-armi tan-nar u tidentifika ċentri kbar ta’ attività kriminali biex jiġu indirizzati f'operazzjonijiet tal-UE u dawk globali, billi tagħmel l-aqwa użu ta’ għodod eżistenti tal-UE inkluża s-Sistema ta’ Ġestjoni tar-Risju Doganali. L-UE se tappoġġa sforzi kumplimentari sabiex ittejjeb monitoraġġ sistematiku ta' flussi tal-armi minn u lejn żoni fejn hemm konflitti armati biex tippromwovu l-paċi u s-sigurtà internazzjonali. 6.2. Kompitu 2: L-immirar tat-taħriġ fl-infurzar tal-liġi fejn huwa l-aktar meħtieġ Fuq il-bażi ta’ rekwiżiti operattivi, is-CEPOL attwalment qed iwettaq bħala parti minn skema għat-taħriġ fl-infurzar tal-liġi[65] "analiżi tan-nuqqasijiet" biex jidentifika l-ħtiġijiet ta’ taħriġ għall-indirizzar tar-riskju tal-armi tan-nar. Taħriġ nazzjonali u fil-livell tal-UE mill-2014 għandu mbagħad jindirizza dawn il-ħtiġijiet. Is-CEPOL għandu jaħdem ukoll mal-imsieħba f’pajjiżi terzi fuq it-taħriġ tal-uffiċjali tal-infurzar tal-liġi li jittrattaw kwistjonijiet dwar l-armi tan-nar. 7. Konklużjoni Din il-Komunikazzjoni tistabbilixxi għadd ta' modi li bihom l-UE tista’ tgħin lill-Istati Membri jsaħħu l-isforzi tagħhom biex inaqqsu t-theddid maħluq mill-użu illegali tal-armi tan-nar. Hija tipproponi politika integrata biex jitjieb is-suq intern tal-armi tan-nar għall-benefiċċju ta’ min jagħmel użu legali kif ukoll tillimita l-impatt negattiv fuq is-sigurtà interna tal-UE ikkawżata mill-abbuż mill-kriminali. Il-politika għandha tiġi implimentata permezz ta’ involviment multisettorjali, inklużi l-awtoritajiet lokali, l-industrija, il-Kummissjoni Internazzjonali Permanenti għall-Ittestjar tal-Armi tan-Nar, federazzjonijiet ta’ utenti legali tal-armi tan-nar, il-professjoni medika, l-Organizzazzjoni tal-Istandards Ewropej u l-Aġenzija Ewropea għad-Difiża, kif ukoll l-awtoritajiet tal-infurzar tal-liġi, filwaqt li tibni fuq l-aqwa prassi żviluppati taħt l-inizjattiva ta' 'approċċ amministrattiv’[66]. Dawn il-kompiti għandhom jitwettqu f’konformità sħiħa mad-drittijiet fundamentali u l-libertajiet li jinsabu fil-Karta tad-Drittijiet Fundamentali tal-UE, inklużi d-drittijiet għall-privatezza u għall-protezzjoni tad-dejta personali. Il-Kummissjoni se tikkonsulta lill-partijiet interessati inklużi l-Parlament Ewropew u l-Istati Membri bil-għan li jevalwaw l-għażliet differenti biex jingħelbu l-problemi identifikati. Jekk ikun meħtieġ, u appoġġat minn valutazzjonijiet dettaljati ta’ fattibbiltà u ta’ impatt fuq is-sigurtà, l-industrija u l-utenti legali tal-armi tan-nar, il-Kummissjoni se tippreżenta proposti xierqa, inklużi l-proposti leġiżlattivi, fl-2015[67]. ANNESS 1: Prijoritajiet u kompiti Prijorità || Kompitu || Tmexxija (bil-kollaborazzjoni ma') || Iż-żmien 1. Is-salvagwardja tas-suq leċitu għal armi tan-nar ċivili || 1. Kjarifika liema armi tan-nar huma pprojbiti u liema jirrikjedu liċenzja || COM (EIŻ, L-industrija tal-armi tan-nar) || 2015 || 2. Twaqqif ta' standard tal-UE dwar l-immarkar || COM (L-industrija tal-armi tan-nar, C.I.P., l-Organizzazzjoni Ewropea għall-Istandardizzazzjoni) || 2015 || 3. Simplifikar tar-regoli għal-liċenzjar tal-armi tan-nar || COM (l-Istati Membri, l-industrija, sidien) || 2015 2. Leċitu għal illeċitu: tnaqqis tad-devjazzjoni tal-armi tan-nar f’idejn il-kriminali || 1. L-aġġornament tal-kontrolli fuq il-bejgħ u l-manifattura illegali tal-armi tan-nar || COM (l-Istati Membri, il-Europol, l-Aġenzija tad-Difiża Ewropea) || 2015 || 2. Prevenzjoni ta' serq u telf || COM (l-Istati Membri, C.I.P., l-Industrija tal-armi tan-nar) || 2015 || 3. Pressjoni ta' azzjoni esterna u l-proċess ta’ tkabbir biex jitnaqqas it-theddid ta’ devjazzjoni minn pajjiżi terzi || SEAE (COM, in-NU) || 2013-2015 || 4. Promozzjoni tal-qerda tal-armi bħala l-mezz preferut tar-rimi ta’ eċċess ta’ armi tan-nar || COM u s-SEAE (L-Aġenzija ta' Difiża Ewropea) || 2013-2015 3. Żieda fil-pressjoni fuq swieq kriminali || 1. Gwida għall-uffiċjali tal-infurzar tal-liġi || COM (l-Istati Membri, il-Europol) || 2014-15 || 2. Il-kooperazzjoni transkonfinali biex jitwaqqfu l-pussess illegali u ċ-ċirkolazzjoni tal-armi tan-nar || COM, is-SEAE, l-Istati Membri u l-Europol || 2013-2017 || 3. Bini ta' kooperazzjoni għat-traċċar tal-armi tan-nar li jintużaw mill-kriminali || COM (l-Istati Membri, il-Europol) || 2015 || 4. Tisħiħ tad-deterrenti kontra l-abbuż tal-armi tan-nar || COM || 2015 4. Il-bini ta’ stampa ta’ intelligence aħjar || 1. Il-ġbir ta' dejta aktar preċiża u komprensiva dwar il-kriminalità relatata mal-armi tan-nar fl-UE u globalment || COM (l-Istati Membri, il-Europol) || 2014-2017 || 2. L-immirar tat-taħriġ fl-infurzar tal-liġi fejn huwa l-aktar meħtieġ || CEPOL (COM) || 2014 ANNESS 2: Statistika 2011 produzzjoni tal-armi tan-nar ċivili fl-UE-27 (unitajiet) [produzzjoni dinjija bil-korsiv)[68]: Totali: 1 974 156 (10 255 580) Armi tan-nar qosra: 806 645 (1 219 000) Armi tan-nar twal 1 167 511 (5 074 395) L-esportazzjonijiet ta’ armi tan-nar ċivili fl-UE-27 (unitajiet) fl-2011[69]: Total 1 200 941 Armi tan-nar qosra 566 345 Armi tan-nar twal 634 596 L-importazzjoniet ta’ armi tan-nar ċivili fl-UE-27 (unitajiet) fl-2011[70] Totali: 195 382 Armi tan-nar qosra: 25 958 Armi tan-nar twal: 169 424 L-esportazzjonijiet tal-armi tan-nar ċivili u militari fl-UE-28 fl-2011 (Il-valur f’EUR)[71]: Totali: 931 633 044 Statistika nazzjonali dwar is-sjieda legali u omiċidju mill-armi tan-nar[72] || Armi tan-Nar miżmuma legalment għal kull 100 tal-popolazzjoni || Omiċidji mill-armi tan-nar għal kull 100 000 popolazzjoni || Suwiċidji b'armi tan-nar għal kull 100 000 popolazzjoni Il-Belġju || 17.2 || 0.68 || 1.96 Il-Bulgarija || 6.2 || 0.67 || 0.87 Ir-Repubblika Ċeka || 16.3 || 0.19 || 1.39 Il-Ġermanja || 30.3 || 0.19 || 0.94 Id-Danimarka || 12 || 0.27 || 1.16 L-Estonja || 9.2 || 0.24 || 1.57 L-Irlanda || 8.6 || 0.48 || 0.56 Il-Greċja || 22.5 || 0.26 || 0.97 Spanja || 10.4 || 0.2 || 0.42 Franza || 31.2 || 0.06 || 2.33 Il-Kroazja || 21.7 || 0.39 || 2.35 L-Italja || 11.9 || 0.71 || 0.81 Ċipru || 36.4 || 0.46 || 0.48 Il-Latvja || 19 || 0.22 || 0.94 Il-Litwanja || 0.7 || 0.18 || 1 Il-Lussemburgu || 15.3 || 0.62 || 1 L-Ungerija || 5.5 || 0.07 || 0.72 Malta || 11.9 || 0 || 1.68 Il-Pajjiżi l-Baxxi || 3.9 || 0.33 || 0.24 L-Awstrija || 21.9 || 0.28 || 2.68 Il-Polonja || 1.3 || 0.09 || 0.12 Il-Portugall || 8.5 || 0.41 || 1.09 Ir-Rumanija || 0.7 || 0.02 || 0.06 Is-Slovenja || 13.5 || 0.1 || 2.34 Is-Slovakkja || 8.3 || 0.18 || 0.94 Il-Finlandja || 45.3 || 0.45 || 3.34 L-Isvezja || 31.6 || 0.41 || 1.2 Ir-Renju Unit || 6.5 || 0.07 || 0.18 [1] Il-produtturi fl-UE immanifatturaw kważi żewġ (2) miljun arma tan-nar ċivili fl-2011, ekwivalenti għal madwar 20 % tal-produzzjoni globali, ara "The Global Regime for Transnational Crime," il-Kunsill dwar Relazzjonijiet Esteri, Ħarġa Qasira, it-2 ta’ Lulju 2012) u ċifri addizzjonali fl-Anness 2. [2] Eurostat, "Tendenzi fil-kriminalità u l-ġustizzja kriminali", 18/2013 [3] Il-perjodu 2000-2009. Sors: L-Istudju Globali tal-UNODC dwar l-Omiċidji fl-2011. Din iċ-ċifra parzjali għall-biċċa l-kbira tal-istatistiċi tal-Istati Membri għall-perjodu kollu ma jkunux disponibbli. [4] GunPolicy.org [5] Ara l-Anness 2. Hemm diskrepanzi kbar bejn l-Istati Membri minn żero omiċidji b’arma tan-nar f’Malta sa 0,71 għal kull 100 000 fl-Italja, u minn 0.7 armi tan-nar għal kull 100 persuna fil-Litwanja u r-Rumanija sa 45 fil-Finlandja. Sorsi: UNODC, Servej dwar Armi Żgħar, GunPolicy.org. [6] Dawn iċ-ċifri jinkludu sitt persuni armati li kkommettew suwiċidju wara l-attakki tagħhom. [7] Europol, Valutazzjoni ta' Theddid mill-Kriminalità Organizzata 2013. "L-armi tan-nar ta’ spiss ikunu traffikati minn servizzi strutturati sewwa, gruppi kriminali organizzati... li ġeneralment ikunu involuti fit-traffikar tad-droga jew prodotti illegali oħra bi qligħ kbir"; L-Uffiċċju tan-Nazzjonijiet Uniti dwar id-Drogi u l-Kriminalità (UNODC), “Ġabra ta’ Każijiet ta’ Kriminalità Organizzata”, 2012, p. 101. [8] Il-Europol, TE-SAT 2013 — Rapport tal-UE dwar is-Sitwazzjoni u t-Tendenzi tat-Terroriżmu. L-armi użati kienu pistola Colt 45 u submachine gun Uzi (f'Toulouse/Montauban) u pistola 9 mm FN P35 (fi Frankfurt). [9] It-tieni ġenerazzjoni tas-Sistema ta’ Informazzjoni ta’ Schengen hija sistema kompjuterizzata tal-UE li tippermetti lill-awtoritajiet tal-Istati Membri jaqsmu d-dejta (pereż. it-tip u n-numru tas-serje) dwar l-armi tan-nar rappurtati bħala mitlufa, misruqa jew miżapproprjati. [10] Sors: Il-pulizija Franċiża. [11] Stimi preċiżi tad-daqs ta’ dawn il-ħażniet huma impossibbli, u dawk disponibbli jvarjaw ħafna, parzjalment minħabba li l-volumi huma dinamiċi. Fi studju riċenti, il-ħażniet tad-difiża fil-Bożnja u Ħerzegovina fl-2011 ġew stmati li kienu 76 000 biċċa ta’ armi żgħar u armamenti ħfief u 100 000 tunnellata metrika ta’ munizzjon, u fil-Montenegro fl-2011, 28 000 arma u 7 000 tunnellata metrika ta’ munizzjon; Pierre Gobinet, 'Significant Surpluses: Weapons and Ammunition Stockpiles in South-east Europe', Servej dwar l-Armi Żgħar, Strateġija Reġjonali għat-Tnaqqis ta’ Ħażniet u l-Uffiċċju tal-Istati Uniti għat-Tneħħija u l-Eliminazzjoni tal-Armi, Diċ 2011. [12] Sors: Il-Grupp ta’ Esperti Ewropew tal-Armi tan-Nar; Armi Konvertibbli fil-Balkani tal-Punent, SEESAC, 2009. Fir-Renju Unit fl-2010/11 63 % tal-2 534 arma tan-nar misruqa ġew misruqa minn bini residenzjali; Homicides, Firearms Offences and Intimate Violence 2010/11: Supplementary Volume 2 to Crime in England and Wales 2010/11, Kevin Smith et al, Bullettin Statistiku tal-Uffiċċju tal-Intern 2012. [13] Ibbażati fuq l-input mingħand l-Awstrija, il-Belġju, il-Bulgarija, Ċipru, ir-Repubblika Ċeka, id-Danimarka, l-Irlanda, l-Estonja, il-Ġermanja, il-Greċja, l-Ungerija, il-Pajjiżi l-Baxxi, il-Polonja, il-Portugall, is-Slovakkja, is-Slovenja, Spanja, l-Isvezja, ir-Renju Unit. [14] Fil-livell tal-UE hemm żewġ definizzjonijiet ta’ armi simili iżda distinti. (1) "Arma tan-nar" hija definita fil-politika kummerċjali komuni u tas-suq interna bħala "...kwalunkwe arma li tista’ tinġarr, li tispara, li hija mfassla biex tispara jew li tista’ tiġi konvertita biex tispara tir, balla jew projettili permezz tal-azzjoni ta' propellant kombustibbli..." (id-Direttiva 2008/51/KE, ċitata hawn fuq u r-Regolament (UE) Nru 258/2012 tal-Parlament Ewropew u tal-Kunsill tal-14 ta' Marzu 2012 li jimplimenta l-Artikolu 10 tal-Protokoll tan-Nazzjonijiet Uniti kontra l-Manifattura Illeċita u t-Traffikar tal-Armi tan-Nar, il-Partijiet u l-Komponenti tagħhom u l-Munizzjoni, li jissupplimenta l-Konvenzjoni tan-Nazzjonijiet Uniti kontra l-Kriminalità Organizzata Transnazzjonali (Il-Protokoll tal-Armi tan-Nar tan-NU), u li jistabbilixxi awtorizzazzjoni tal-esportazzjoni, u miżuri ta' importazzjoni u tranżitu, il-partijiet tagħhom u l-komponenti u l-munizzjon, ĠU 94/1, 30.3.2012. Armi tan-nar imfassla għal użu militari huma esklużi mill-iskop tal-leġiżlazzjoni li għaliha tapplika din id-definizzjoni. (2) It-terminu "armi żgħar u ħfief" huwa ġeneralment użat fil-fora tan-Nazzjonijiet Uniti u fil-qasam tal-Politika Esteran u ta' Sigurtà Komuni tal-UE. Għalkemm ma hemmx definizzjonijiet internazzjonali maqbula għal dan it-terminu, l-UE tqis li huwa jkopri machine guns awtomatiċi u semiawtomatiċi u xkubetti li huma diżinjati b'mod speċifiku għall-użu militari (Azzjoni Konġunta tal-Kunsill tat-12 ta' Lulju 2002 dwar il-kontribuzzjoni tal-Unjoni Ewropew biex tikkumbatti u tiddistabilizza l-akkumulazzjoni u l-firxa tal-armi ħfief u armi żgħar u li jirrevoka l-Azzjoni Konġunta 1999/34/PESK). Din il-Komunikazzjoni tindirizza r-riskji għas-sigurtà assoċjati mal-armi kollha kemm jekk deskritti bħala "armi tan-nar", "armi żgħar" jew "ċivili" jew "militari". [15] Rapport tal-Kunsill dwar l-implimentazzjoni tal-Istrateġija Ewropea ta’ Sigurtà — Nipprovdu s-Sigurtà f’Dinja li qed Tinbidel; L-Istrateġija tas-Sigurtà Interna tal-UE fl-Azzjoni: Ħames passi lejn Ewropa aktar sikura, (COM(2010) 673). [16] Konsultazzjoni dwar strateġija komuni biex titnaqqas il-ħsara kkawżata mill-użu kriminali tal-armi tan-nar fl-UE; http://ec.europa.eu/yourvoice/index_en.htm [17] Ir-Rapport Interim dwar il-Kriminalità Organizzata, il-Kumitat tal-Parlament Ewropew CRIM jenfasizza b’mod partikolari aktar azzjoni dwar l-immarkar u t-traffikar illegali. [18] L-istrateġija tal-UE għall-ġlieda kontra l-akkumulazzjoni u t-traffikar illeċitu tas-SALW u tal-munizzjon tagħhom, Dokument tal-Kunsill, 5319/06. [19] L-Artikolu 1(12) tad-Direttiva 2008/51/KE jesiġi lill-Kummissjoni biex tippreżenta evalwazzjoni, sal-2015, dwar is-sitwazzjoni li tkun inħolqot minħabba l-applikazzjoni ta’ din id-Direttiva, flimkien ma’ proposti jekk ikun meħtieġ. [20] Il-Protokoll kontra l-Manifattura u t-Traffikar Illeċiti ta' Armi tan-Nar, il-Partijiet u l-Komponenti u l-Munizzjon tagħhom, li jissupplimenta l-Konvenzjoni tan-Nazzjonijiet Uniti Kontra l-Kriminalità Organizzata Transnazzjonali. [21] It-Trattat dwar il-Kummerċ fl-Armi ġie adottat mill-Assemblea Ġenerali tan-NU fit-2 ta’ April 2013. Huwa jistabbilixxi standards internazzjonali komuni — li jinkludu prinċipalment id-drittijiet tal-bniedem u l-liġi umanitarja — li jirregolaw il-kummerċ internazzjonali fil-kategoriji ewlenin ta’ armi, li jinkludu armamenti ħfief u ta’ kalibru żgħir. Huwa jkopri armi konvenzjonali, inklużi armi tan-nar, il-komponenti u l-munizzjon tagħhom, irrispettivament mill-użu finali. Stati Parti mat-Trattat għandhom l-obbligu li jikkunsidraw dawn l-istandards komuni meta jiddeċiedu jekk jawtorizzawx trasferimenti ta’ armi. It-Trattat se jidħol fis-seħħ ladarba jkun ġie ratifikat minn 50 stat. Il-Kummissjoni pproponiet f'Mejju 2013 deċiżjoni tal-Kunsill li tawtorizza lill-Istati Membri tal-UE jiffirmaw it-trattat. [22] Il-Kodiċi ta’ Kondotta tal-UE dwar l-Esportazzjonijiet tal-Armi adottat mill-Kunsill fit-8 ta’ Ġunju 1998; il-Lista Militari Komuni tal-Unjoni Ewropea, adottata mill-Kunsill fit-13 ta’ Ġunju 2000 hija aġġornata regolarment; il-kodiċi ta' kondotta ġie sostitwit mill-Pożizzjoni Komuni tal-Kunsill 2008/944/PESK tat-8 ta’ Diċembru 2008 li tiddefinixxi regoli komuni li jirregolaw il-kontroll ta’ esportazzjonijiet ta’ teknoloġija u tagħmir militari, ĠU L 335/99. [23] Id-Direttiva 2009/43/KE tal-Parlament Ewropew u tal-Kunsill tas-6 ta’ Mejju 2009 dwar l-issimplifikar tat-termini u l-kundizzjonijiet tat-trasferimenti ta’ prodotti relatati mad-difiża fil-Komunità, ĠU L 146, 10.6.2009. [24] Il-Pożizzjoni Komuni PESK/468/2003 dwar il-kontroll tas-senserija tal-armi, ĠU L 156/79, 25.5.2003. [25] Komunikazzjoni tal-Kummissjoni dwar il-Ġestjoni tar-Riskji Doganali tal-Katina tal-Provvista, COM(2012) 793. [26] Il-Grupp ta’ Esperti Ewropew tal-Armi tan-Nar ġie stabbilit fl-2004 biex jiffaċilita l-iskambju tal-informazzjoni u biex jippromwovi l-kooperazzjoni fil-ġlieda kontra l-kummerċ u l-pussess illegali tal-armi. Huwa jappoġġa l-Grupp ta’ Ħidma tal-Infurzar tal-Liġi tal-Kunsill u jinkludi esperti tal-armi tan-nar minn kull Stat Membru tal-UE, mill-Europol u minn membri assoċjati li huma l-Liechtenstein, in-Norveġja, l-Isvizzera u t-Turkija. [27] Rakkomandazzjoni tal-Kunsill dwar proċedura standard fl-Istati Membri għal inkjesti transfruntiera mill-awtoritajiet tal-pulizija fl-investigazzjoni tal-mezzi ta’ provvista għal armi tan-nar li huma maqbuda jew irkuprati, it-12 u t-13 ta’ Ġunju 2007; Il-Konklużjonijiet tal-Kunsill dwar Pjan ta’ Azzjoni Ewropew għall-ġlieda kontra t-traffikar illegali f’hekk imsejħa armi tan-nar “tqal” li jistgħu jintużaw jew jintużaw f’attivitajiet kriminali, Diċembru 2010. [28] Fl-2010, l-UE waqqfet ċiklu ta’ politika multi-annwali dwar il-ġlieda kontra l-kriminalità internazzjonali serja u organizzata sabiex tiżgura kooperazzjoni effikaċi bejn aġenziji ta’ infurzar tal-liġi fl-Istati Membri, l-Istituzzjonijiet tal-UE, l-Aġenziji tal-UE u partijiet terzi rilevanti u għat-twassil ta’ azzjoni operattiva koerenti u robusta li għandha fil-mira tagħha l-aktar theddid kriminali urġenti li tħabbat wiċċha magħhom l-UE. L-ewwel ċiklu sħiħ ta’ politika huwa bejn l-2014-17, wara l-valutazzjoni tat-theddida tal-kriminalità serja u organizzata tal-2013 u d-definizzjoni ta’ pjan strateġiku pluriennali (f’Lulju 2013) u pjan ta’ azzjoni operattiv (Ottubru 2013); Konklużjonijiet tal-Kunsill dwar il-ħolqien u l-implimentazzjoni taċ-ċiklu politiku tal-UE għall-kriminalità internazzjonali organizzata u serja, it-3 043 laqgħa tal-Kunsill tal-Ġustizzja u l-Affarijiet Interni, Brussell, it-8 u d-9 ta’ Novembru 2010. [29] Il-Programm ta’ Azzjoni tan-NU tal-2001 għall-Prevenzjoni, Ġlieda u Eradikazzjoni tal-Kummerċ Illegali fl-Armi Żgħar u l-Armamenti Ħfief, fl-aspetti kollha tiegħu, huwa dokument li jorbot politikament li ġie adottat mill-Istati Membri kollha tan-NU b’kunsens u jipprovdi għal impenn globali għal strateġija komprensiva biex tippromwovi fil-livell lokali, nazzjonali, sottoreġjonali, reġjonali u livell globali l-prevenzjoni, it-tnaqqis, u l-qerda tal-kummerċ illeċitu f’armi ħfief u ta’ kalibru żgħir fl-aspetti kollha tiegħu bħalma kontribuzzjoni għall-paċi u s-sigurtà internazzjonali. Huwa jkopri varjetà wiesgħa ta’ attivitajiet, inklużi l-ġestjoni tal-ħażniet u s-sigurtà, il-kontrolli tat-trasferiment, żamma tar-rekords, il-qerda, mekkaniżmi li jxerrdu l-informazzjoni u d-DDR. Huwa ma jfittixx li jikkontrolla t-trasferimenti lejn atturi mhux statali jew il-pussess ta' armi żgħar ċivili. L-implimentazzjoni hija riveduta f’Laqgħat Biennali tal-Istati u Konferenzi ta' Reviżjoni regolari (l-aħħar Konferenza ta’ Reviżjoni saret f’Awwissu — Settembru 2012 fi New York). l-Istrument Internazzjonali li jippermetti lill-Istati jidentifikaw u jittraċċaw, b’mod f’waqtu u affidabbli, Armi Żgħar u Armamenti Ħfief Illeċiti, adottat mill-Assemblea Ġenerali tan-Nazzjonijiet Uniti fit-8 ta’ Diċembru 2005. [30] Id-Deċiżjoni tal-Kunsill 2013/320/PESK; dan huwa parti mill-metodu komprensiv tal-UE li tappoġġa l-proċess ta’ tranżizzjoni lejn id-demokrazija, il-paċi sostenibbli u s-sigurtà fil-Libja; il-Missjoni tal-UE ta’ Assistenza fil-Fruntieri fil-Libja. [31] Eżempji ta’ organizzazzjonijiet appoġġati mill-UE huma l-Istitut ta’ riċerka ta’ Stokkolma dwar il-Paċi Internazzjonali u Dinja aktar Sigura. [32] Ir-Regolament skedat għall-adozzjoni fil-ħarifa tal-2013. [33] Id-Direttiva dwar l-Armi tan-Nar (1991 u 2008), Deċiżjoni tal-Kunsill 2011/428/PESK tat-18 ta’ Lulju 2011 b’appoġġ għall-attivitajiet tal-Uffiċċju tan-Nazzjonijiet Uniti għall-Affarijiet ta’ Diżarm biex jiġi implimentat il-Programm ta’ Azzjonijiet tan-Nazzjonijiet Uniti għall-Prevenzjoni, il-Ġlieda Kontra u l-Qerda tal-Kummerċ Illeċitu f’Armi Ħfief u ta’ Kalibru Żgħir fl-Aspetti Kollha Tiegħu. [34] Sors: Il-Grupp Ewropew ta’ Esperti tal-Armi tan-Nar. [35] L-Operazzjoni Fireball immirat trakkijiet li joriġinaw fil-Balkani tal-Punent u li jidħlu fl-UE permezz tal-fruntiera tal-lvant tagħha. [36] Ara n-nota ta’ qiegħ il-paġna Nru 29 hawn fuq. [37] Ara l-Anness għad-Direttiva 2008/51/KE. [38] COM(2012) 415. Dwar il-vantaġġi u l-iżvantaġġi possibbli ta’ tnaqqis tal-klassifikazzjoni għal żewġ kategoriji ta’ armi tan-nar (ipprojbiti jew awtorizzati) bil-għan li jittejjeb il-funzjonament tas-suq intern għall-prodotti in kwistjoni permezz tas-simplifikazzjoni, ir-rapport ikkonkluda li “ma jkunx hemm vantaġġi evidenti minn restrizzjoni obbligatorja tal-klassifikazzjoni fil-livell tal-UE għal biss żewġ kategoriji ta’ armi tan-nar jekk tkun trattata b’mod iżolat”. [39] Eżempju, ir-Renju Unit impona projbizzjoni ġenerali fuq il-pistoli fl-1997 u fl-2006 restrizzjonijiet fuq il-bejgħ ta’ armi tal-arja u projbizzjoni fuq l-importazzjoni u l-bejgħ ta’ imitazzjonijiet "realisitiċi" tal-armi; il-Litwanja imponiet projbizzjoni fuq il-pistoli bil-gass fl-2012. [40] Skont l-għażla tal-manifattur u r-rekwiżiti nazzjonali legali, il-marki jistgħu jinkludu l-manifattur, il-mudell, il-kalibru jew deżinjazzjoni tal-iskartoċċ, iċ-ċentru tal-approvazzjoni u s-sena li fiha din saret u n-numru tas-serje. Ċentru tal-approvazzjoni huwa faċilità teknika li jeżamina armi tan-nar f’pajjiżi l-approvazzjoni u miżuri tekniċi oħra huma obbligatorji. Il-pajjiżi jista’ jkollhom post wieħed jew diversi postijiet tal-approvazzjoni, li jistgħu jkunu jinsabu fl-istabbiliment tal-produttur. Iċ-ċentri tal-approvazzjoni jwettqu testijiet ta' sparar u jittestjaw il-karatteristiċi ta’ sigurtà tal-komponenti, u li l-apparat imbagħad jiġi imprimat jew imnaqqax b’marki li jindikaw it-tip u d-data tal-ittestjar. [41] La Commission internationale permanente pour l'épreuve des armes à feu portatives jew C.I.P. hija organizzazzjoni internazzjonali, li toffri l-akkreditazzjoni liċ-ċentri tal-ittestjar u tapplika rekwiżiti ta’ mmarkar standardizzati li huma obbligatorji f’kull wieħed mill-14-il pajjiż Membri, li jinkludi 11-il Stat Membru tal-UE (l-Awstrija, il-Belġju, ir-Repubblika Ċeka, il-Finlandja, Franza, il-Ġermanja, l-Ungerija, l-Italja, is-Slovakkja, Spanja, ir-Renju Unit). [42] Ara n-nota ta’ qiegħ il-paġna Nru 30 hawn fuq Dan l-istrument politikament vinkolanti jitlob, b’mod simili għad-Direttiva dwar l-Armi tan-Nar, “jew marka unika li tipprovdi l-isem tal-manifattur, il-pajjiż ta’ produzzjoni u numru tas-serje, jew li tinżamm kwalunkwe kummerċjalizzazzjoni unika faċli għall-utent, li tippermetti identifikazzjoni faċli, mill-Istati kollha, tal-pajjiż tal-manifattura.” [43] Negozjant huwa kull persuna “li l-kummerċ jew in-negozju tagħha jikkonsisti kollu kemm hu jew sa ċertu punt mill-manifattura, il-kummerċ, l-iskambju, il-kiri, it-tiswija jew il-konverżjoni ta’ armi tan-nar, tal-partijiet tagħhom u tal-munizzjon tagħhom”. (l-Artikolu 1(2), id-Direttiva 1991/477/KE kif emendat bl-Artikolu 1(1)(c), id-Direttiva 2008/51/KE). [44] L-Artikolu 1(3), id-Direttiva 2008/51. Sensar huwa definit bħala “kwalunkwe persuna fiżika jew ġuridika, minbarra negozjant, li l-kummerċ jew in-negozju tagħha jikkonsisti kollu kemm hu jew sa ċertu punt fix-xiri, bejgħ jew arranġament tat-trasferiment ta’ armi”, (l-Artikolu 1(1)(e), id-Direttiva 91/477/KE kif emendat bl-Artikolu 1(1)(b), id-Direttiva 2008/51/KE). [45] Ara, pereżempju, L-Istħarriġ dwar l-Armi Żgħar, l-UNIDIR u d-Dipartiment tan-Nazzjonijiet Uniti għall-Affarijiet tad-Diżarm, “L-iżvilupp ta’ Mekkaniżmu li Jipprevjeni s-Senserija Illiċita f'Armi Żgħar u Armamenti Ħfief - Ambitu u implikazzjonijiet”, 2007. [46] Sors: L-Istitut ta’ Riċerka ta’ Stokkolma dwar il-Paċi Internazzjonali. [47] Hija se tibni fuq il-Pjan ta’ Azzjoni tal-2010 li jiġġieled kontra t-traffikar illegali f’hekk imsejħa armi tan-nar “tqal”(ara n-nota ta’ qiegħ il-paġna 28 hawn fuq). [48] Kull miżura bħal din m’għandhiex tikkomprometti attivitajiet leġittimi ta’ riċerka u żvilupp li jkunu qed ifittxu li jisfruttaw l-istampar 3D u teknoloġiji relatati fejn hemm b’mod ċar l-interess soċjetali. [49] 2009/1012/PESK; 2012/711/PESK. [50] Saret konferenza ministerjali dwar “Il-Kontroll tal-Armi fil-Kuntest tat-Tkabbir tal-UE” li involviet l-Uffiċċju tar-Rappreżentant Speċjali tal-Unjoni Ewropea, Programm ta’ Żvilupp tan-Nazzjonijiet Uniti (UNDP) fil-Bożnja u Ħerzegovina fit-18 u d-19 ta’ Ġunju 2013. [51] COM(2011) 840 finali, 2011/0406 (COD) Proposta għal Regolament tal-Parlament Ewropew u tal-Kunsill li jistabbilixxi strument ta’ finanzjament tal-kooperazzjoni għall-iżvilupp; COM(2011) 839 finali, 2011/0405 (COD) Proposta għal Regolament tal-Parlament Ewropew u tal-Kunsill li jistabbilixxi Strument tal-Viċinat Ewropew; TAIEX IPA (internazzjonali qabel l-adeżjoni) ir-Regolament (KE) Nru 1085/2006 tas-17 ta’ Lulju 2006 li jistabbilixxi Strument għall-Assistenza ta’ qabel l-adeżjoni, ĠU L 210/82. Dwar l-Istrument għall-Istabbiltà ara n-nota ta’ qiegħ il-paġna 33 hawn fuq [52] L-Istati Membri huma meħtieġa li “jagħmlu arranġamenti dwar il-miżuri ta’ diżattivazzjoni... sabiex jiġi ggarantit li l-modifiki li jkunu saru fuq l-arma tan-nar ikunu għamluha inoperabbli b’mod irriversibbli”; l-Anness I, Parti III, mad-Direttiva 91/477/KE. [53] Il-Manwal EFE imsejjaħ "Traces on the ownership of firearms – A handbook for systematic tracking of firearms seized from illegal possession or in the course of criminal offences" http://register.consilium.europa.eu/pdf/en/07/st10/st10000.en07.pdf [54] Dan jifforma wkoll parti minn kooperazzjoni usa' permezz tas-Seba' Pjan ta' Azzjoni ta' Kooperazzjoni tal-UE pulizija-dwana. [55] COM(2011) 753 finali, Proposta għal Regolament li jistabbilixxi, bħala parti mill-Fond tas-Sigurtà Interna, l-istrument għal appoġġ finanzjarju tal-kooperazzjoni bejn il-pulizija, il-prevenzjoni u l-ġlieda kontra l-kriminalità, u l-ġestjoni ta' kriżijiet. [56] http://www.smallarmsstandards.org/; iARMS hija s-sistema tal-Interpol ta’ reġistrazzjoni u t-traċċar tal-armi tan-nar illeċiti — ara Ħidma 3. [57] L-Istrument tal-UE għall-Istabilità qiegħed jappoġġa l-iżvilupp kontinwu u l-mobilitazzjoni tal-iARMS; sal-lum 12-il Stat Membru tal-UE qed jieħdu sehem: Il-Belġju, ir-Repubblika Ċeka, Spanja, l-Irlanda, il-Kroazja, l-Ungerija, il-Litwanja, il-Polonja, il-Portugall, ir-Rumanija, is-Slovenja u r-Renju Unit; Il-Kunsill, l-Erbatax-il rapport ta’ progress dwar l-implimentazzjoni tal-Istrateġija tal-UE għall-ġlieda kontra l-akkumulazzjoni u t-traffikar illeċitu tas-SALW u tal-munizzjon tagħhom (2012/II) (2013/C 138/03). [58] Franza, il-Greċja, l-Irlanda, il-Pajjiżi l-Baxxi, l-Awstrija u l-Finlandja. [59] L-Artikolu 16 tad-Direttiva tal-Kunsill 91/477/KEE kif emendata bid-Direttiva 2008/51/KE. [60] UNODC, "Ġabra ta' Każijiet ta’ Kriminalità Organizzata", p. 103. [61] COM(2004) 376 It-titjib tal-kooperazzjoni tal-pulizija u d-dwana fl-Unjoni Ewropea. [62] L-Artikolu 1(2) tad-Direttiva 2008/51/KE. [63] Id-Deċiżjoni tal-Kunsill 2009/917ĠAI. Dawn id-dejta bażiċi rigward il-post ta’ qbid u l-oriġini ta’ arma fil-CIS għandhom jinħażnu għal skopijiet doganali, jiġifieri biex jiġu mmirati aħjar konsenji potenzjali tal-kuntrabandu ta' armi tan-nar permezz ta’ analiżi tar-riskju. Għalhekk, id-dejta mhux rilevanti għal finijiet doganali (pereż. kalibru) ma jkunux inklużi fis-CIS. [64] COM(2012) 735 It-tisħiħ tal-kooperazzjoni għall-infurzar tal-liġi fl-UE: il-Mudell ta' Skambju ta' Informazzjoni Ewropew (EIXM). [65] COM(2013) 172 It-twaqqif ta' Skema Ewropea ta’ Taħriġ għall-Infurzar tal-Liġi. [66] Il-Programm ta’ Stokkolma — Ewropa miftuħa u sigura għas-servizz u l-protezzjoni taċ-ċittadini (2010/C 115/01) enfasizza l-ħtieġa għal approċċ bħal dan kif ġej: “l-aħjar mod biex jitnaqqas il-livell tal-kriminalità hija billi jittieħdu miżuri effettivi biex jipprevjeni milli din isseħħ [...] bl-użu ta’ approċċ multidixxiplinarju li wkoll jinkludi t-teħid ta’ miżuri amministrattivi u l-promozzjoni tal-kooperazzjoni bejn l-awtoritajiet amministrattivi”. [67] Dan se jibni fuq ir-riżorsi eżistenti u se jitfasslu b’tali mod li tiġi evitata l-ħtieġa għal aktar persunal jew riżorsi finanzjarji fil-Kummissjoni jew fl-aġenziji deċentralizzati. [68] Sors: Forum Dinji dwar l-Attivitajiet ta' Sparar Marzu 2013, bl-użu tal-informazzjoni miċ-ċentri ta' ċertifikazzjoni; magħmula minn taċ-ċifri uffiċjali mill-Belġju, il-Finlandja, Franza, il-Ġermanja, l-Italja, Spanja u r-Renju Unit, stimi għal Stati Membri oħra. [69] Eurostat [70] Eurostat Għadd ta’ Stati Membri ma rrapportaw l-ebda esportazzjonijiet ta’ pistoli u rivolvers (l-Awstrija, il-Belġju, il-Bulgarija, Franza, ir-Rumanija) u armi tan-nar militari (l-Awstrija, il-Belġju, il-Bulgarija, il-Finlandja, Franza, il-Ġermanja, l-Italja, ir-Rumanija). [71] Sors: Istitut ta' Riċerka għall-Paċi f'Oslo. [72] Sors: UNODC, Servej dwar Armi Żgħar, www.gunpolicy.org; dawn iċ-ċifri jistgħu jitqabblu ma tweġibiet għall-Eurobarometer 383 fejn bħala medja 5% iddikjaraw li għandhom arma tan-nar, li jvarjaw minn 1% fil-Pajjiżi l-Baxxi għal 18% f'Ċipru.